En 37-årig mand har siden februar været fængslet for drabet på Mia Skadhauge Stevn i Aalborg. Han har nægtet sig skyldig.

Igen har en 37-årig mand frivilligt forlænget sin varetægtsfængsling i en drabssag fra Aalborg. Fængslingen af manden, der er sigtet for at have slået 22-årige Mia Skadhauge Stevn ihjel, forlænges med fire uger. Det skriver Nordjyske. Den 37-årige blev fængslet i sagen den 10. februar for drabet, som han har nægtet sig skyldig i. Man kan højst sidde fængslet i fire uger, før en dommer på ny skal tage stilling til, om der stadig er grundlag for at frihedsberøve personen. Accepterer fristforlængelse Men op til hver fristforlængelse har den sigtede mand i Mia-sagen accepteret, at hans varetægtsfængsling forlænges. Dermed afholdes der ikke et retsmøde. Mia Skadhauge Stevn forsvandt efter en bytur i Aalborg natten til den 6. februar i år. Hun blev senere fundet dræbt. Politiet mener, at hun blev slået ihjel på et tidspunkt mellem den 6. februar klokken 06.09 og den 9. februar klokken 11.20, hvor den 37-årige mand blev anholdt. Det er uvist, hvornår sagen eventuelt kommer for retten.